Kull darba li ngħaddi minn quddiem il-post………kull darba donni nibża'. Forsi ta' min jibża'. Lanqas naf x'naqbad naħseb. Iżda dik il-ġrajja ma nista' ninsiha qatt. Le, se tibqa' ittimbrata f'moħħi sal-aħħar nifs! Għaliex dakinhar inbidlet ħajti. Dakinhar donni bdejt nemmen li hemm xi ħaġa ħafna ikbar milli wieħed jista' jaħseb. Il-ħanut tal-merċa. Il-ħanut li kelli jiena. Jiena jisimni Salvinu. Għaddejt tfuliti kollha ngħin lill-familja tiegħi fil-ħanut iċ-ċkejken tal-merċa, li kien jinsab kantuniera mal-pjazza f'raħal twelidi. Ma kienx ħanut kbir. Imma għal dak iż-żmien, għal dak iż-żmien kien fih kollox. Il-familja tiegħi kienu jiftħu kmieni ħafna filgħodu, u għalkemm għan-nies kienu jagħlqu għal xis-seba', konna ndumu ftit hemm sakemm nerġgħu nimlew l-affarijiet fuq l-ixkafef, nirranġaw kollox f'postu u nżommu l-prodotti friski u l-ħanut nadif. Meta mietu l-ġenituri tiegħi, il-ħanut tal-merċa għadda għandi. U għalija, għalija kien bidu ta' xogħol illi jiena kont nieħu gost nagħmel minn meta kont għadni żgħir. Il-ħanut tal-merċa. Kien id-dinja ċkejkna tiegħi. Hemm kienu jiġu jixtru n-nies tar-raħal kollu. Kienu jieqfu jgħidu kelma miegħi; min jiftaħ qalbu, min jibki, min jgħidli ġrajjiet kurrenti, min jiġi jieħu gost izekzek fuq xi ħadd mir-raħal u min jiġi jixtri mingħajr qatt ma qalli bonġu jew bonswa. Insomma, f'ħanut kont niltaqa' ma' ħafna nies u kulħadd għandu l-karattru tiegħu. Imma dakinhar……… Dakinhar ma nista' ninsiha qatt……… Dakinhar rajtha għall-ewwel darba. Dik il-mara bidlitli ħajti. Dakinhar kien li bdejt nemmen li hemm xi ħaġa ikbar milli qatt kont naħseb. Bdejt nemmen li l-imħabba hija l-iskop ewlieni tal-eżistenza umana. Kont għalaqt il-ħanut. Sakkart il-bieb. Ħaddiema miegħi ma kellix. Kollox waħdi kont nagħmel. Dejjem laħħaqt. U għalhekk kont qiegħed waħdi. Ftaħt il-kexxun tal-flus u bdejt ngħodd il-liri. Dak iż-żmien konna għadna bil-lira Maltija. Malli billejt subgħajja ma' lsieni u bdejt ngħodd, smajt ħoss. Ħarist 'il barra minn ġol-bieb tal-ħġieġ u ndunajt li kienet qabdet ix-xita. Ħoss ieħor. Sajjetta. Xegħel kullimkien. Inħsadt. Dak il-ħin rajtha. Ir-rakkont ikompli l-ġimgħa d-dieħla…… #wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi